John Constable

Biografija

Džonas Konsteblis gimė 1776 m. birželio 11 d. Rytų Bergholte, kaime Safolko grafystėje. Jo tėvas Golding Constable buvo pasiturinčiu vietos ūkininku, malūnininku ir kukurūzų prekiautoju. Motina Ann Watts. Džonas buvo antruoju iš 6 šeimos vaikų. Būsimasis tapytojas vaikystę praleido ties Stouro upe, kurios slėnį vėliau pavaizdavo daugelyje savo peizažų. Vietovės apylinkės vėliau buvo pramintos „Konsteblio kraštu“. Jis mokėsi privačioje mokykloje Lavenheme, gramatikos − Dedheme. 1792 m. Džonas pradėjo padėti tėvui jo versle. Su daile susipažino bendraudamas su vietos dailininku mėgėju John Dunthorne. 1794 m. keliavo po Norfolką piešdamas gamtos eskizus. 1795 m. susipažino su meno žinovu George Beaumont, kuris tikriausiai galutinai pastūmėjo Konsteblį atsidėti menui. 1797 m. Edmontone jis susitiko menko talento dailininką John Cranch, kurį imitavo savo ankstyvuosiuose darbuose, ir piešėją John Thomas Smith, su kuriuo kartu trumpai piešė.
1797 m. Džonas Konsteblis sukūrė pirmuosius savo grafikos darbus. 1799 m. jis susipažino su akademiniu dailininku Joseph Farington ir tėvui leidus įstojo į Londono Karališkosios akademijos mokyklą. 1801 m. lankėsi Stafordšyre ir Derbišyre. 1802 m. pirmąkart Karališkojoje akademijoje eksponuotas Džono Konsteblio paveikslas. 1805 m. jis kūrė altoriaus paveikslą Brantemo bažnyčioje, 1810 m. – Neilando bažnyčioje (kaimo parapijos Safolko grafystėje). 1806 m. Džonas Konsteblis keliavo po Ežerų kraštą, kur sukūrė kraštovaizdžio piešinių ir akvarelių. Šių darbų pristatymai 1807 ir 1808 m. Londone nebuvo sėkmingi. Nuo 1809 m. Džonas pradėjo susitikinėti su būsimąja žmona Maria Bicknell. 1811 m. lankėsi Solsberyje, kur susidraugavo su vietos vyskupo pusbroliu, arkdiakonu John Fisher. Konsteblio korespondencija su juo reikšmingai atskleidžia dailininko požiūrį į tapybą, jo estetines nuostatas. Vėliau Džonas Konsteblis dar kelis kartus viešėjo Solsberyje.
Nuo 1808 m. Konsteblis nuolat eksponavo savo darbus Londono Britų institucijoje (draugija, British Institution), 1813–1814 m. – Liverpulio akademijoje, nuo 1829 m. – Birmingemo meno draugijoje, 1834–1836 – Vorčesterio institucijoje. Po tėvo mirties 1816 m. Konsteblis vedė Maria Bicknell. Jos giminė tam ilgai priešinosi dėl Džono nepakankamai tvirtos materialinės padėties. Su Maria Bicknell Džonas Konsteblis susilaukė 7 vaikų. Tiek dėl didelės šeimos, tiek dėl nelabai sėkmingų paveikslų pardavimų Konsteblis nuolat turėjo finansinių rūpesčių, jį ištikimai rėmė brolis Abramas, kuris buvo paveldėjęs tėvo verslą. Nuo 1817 m. šeima gyveno Blumsberyje, Londono rajone. 1819 m. šeima išsinuomojo namą Hempstedo kaime prie Londono, kur dailininkas sukūrė apie šimtą debesų etiudų, nutapė daug Hempstedo vaizdų. Nuo 1822 m. vėl gyveno Blumsberyje. 1827 m. Konsteblis įsigijo namą kaimo vietovėje. Žmona Maria Bicknell nebuvo stiprios sveikatos, ji mirė 1828 m. nuo tuberkuliozės.
1819 m. Džonas Konsteblis tapo Britų karališkosios akademijos asocijuotu nariu, 1829 m. – pilnateisiu nariu. 1824 m. Konsteblis eksponavo 3 paveikslus Paryžiaus Salone ir laimėjo aukso medalį už paveikslą „Šieno vežimas“. 1826 m. jį aukso medaliu apdovanojo Lilio menų draugija. 1830-32 m. David Lucas publikavo grafikos seriją „Anglijos peizažai“ pagal Konsteblio paveikslus. 1833–1836 m. Konsteblis dėstė peizažo tapybą. 1834 ir 1835 m. jis aplankė Vakarų Sasekso grafystę. Džonas Konsteblis mirė 1837 m. kovo 31 d. Blumsberyje, buvo palaidotas Šv. Jono bažnyčios kapinėse Hempstede (dabar Londono dalis). Meno istorijoje Konsteblis greta Viljamo Ternerio įvardijamas vienu garsiausių Anglijos peizažistų. Konsteblis ir Terneris buvo pažįstami, bet neturėjo artimesnių ryšių. Juos skyrė priešingi požiūriai į peizažo tapybą. Džono Konsteblio kūryba stilistiškai priskiriama romantizmui. Jo įtaką patyrė Eženas Delakrua, „[[Barbizono mokykla|Barbizono mokyklos“ prancūzų peizažistai ir impresionistai. Džonas Konsteblis intensyviai tapė plenere, dirbo akvarele. Jo tapybą įtakojo XVII a. olandų peizažistai, ypač Jacob van Ruisdael, prancūzas Claude Lorrain ir XVIII a. tėvynainis Thomas Gainsborough.
2012 m. Thyssen-Bornemisza muziejus viešo aukciono metu pardavė Džono Konsteblio paveikslą „Užtvara“ („The Lock“) už 22,4 mln. svarų sterlingų. 2013 m. paveikslą „Solsberio katedra nuo upės pakrantės“ („Salisbury Cathedral from the Water Meadows“) Londono Teito galerija įsigijo už 23,1 mln. svarų sterlingų.